דיווח ראשון ובלעדי על תחנת ההמבורגרים החדשה של רמת גן - קהילת המבורגר ישראל
עמוד הבית > המבורגר במרכז > המבורגר בגוש דן > המבורגר ברמת גן > דיווח ראשון ובלעדי על תחנת ההמבורגרים החדשה של רמת גן
עידו משל, 12/02/2020
שורה תחתונה עליונה: שווה ללכת! שחקן חדש נכנס לסצנת ההמבורגרים הרועשת של רמת גן. טוב, לא לגמרי רועשת אבל השחקן החדש הזה מביא איתו רוח חדשה, טעימה מאוד אם כי כשרה לעיר, Burger Station!
בורגר סטיישן ממוקם בסוף רחוב ביאליק בואך צומת כפר הישוב, אחד מהרחובות היותר עמוסים ושוקקים של העיר ולאחר שנפתח לפני כחודשיים הזמינו אותי לטעום, לסקר ולהתרשם מהמנות שיש למקום להציע. כשהגענו, קיבל אותנו רועי בן דרור השף-מנהל שהסביר לנו בקצרה על המקום, סיפר כי הבשר הוא גידול ישראלי מהגולן ונטחן במקום ממש במטבח מאחורה מנתחי צלעות עסיסיים, וגם הרטביםמוכנים במקום (רוב האיולים מתאימים גם לטבעוניים) ושבכללי מנסים לשאוב השראה ממקומות שונים בעולם ועל כן המנות נקראות על שם ערים בעולם. אגב העיצוב של המקום מגניב, עכשווי ולא נופל ממסעדות נחשבות.
מספיק דיבורים, רועי המליץ לנו על שתי מנות המבורגר – ברלין, סטיישן בורגר ואמר גם שיוציא לנו שתי מנות ששוקל להכניס לתפריט ואין דרך טובה יותר לבדוק האם הם ראויים להכלל בו מאשר שאנחנו נטעם (מחמיא, אבל הוא צודק). כמה דקות של המתנה והמנות התחילו לזרום לשולחן, הוצאתי את המצלמה הנאמנה שלי וניגשתי למלאכת הצילום בזמן שרועי מסביר לנו על המנות:
סטיישן (59 ₪ בארוחה) – איולי הבית, בצל מקורמל, בצל כבוש, חמוצים תוצרת בית, חסה ועגבניה.
ברלין (72 ₪ בארוחה) – לחמניית שום, אסאדו מעושן, ביצת עין וירקות.
מנות ספיישל שטרם נכנסו לתפריט:
ניו דלהי – איולי קארי, תערובת פיצוחים של קשיו, אופנת וואסאבי, בוטנים וירקות.
הונולולו – קטשופ חריף, בצל כבוש, אננס, חזה אווז מעושן, דבש וירקות.
אחרי הצילומים התחלנו עם ההונולולו וניו דלהי שהכי קרצו לנו מבחינת נראות. כל המנות הגיעו מדיום מושלם וניכר כי הבשר באמת באיכות גבוהה, הקציצות עסיסיות, מתובלות נכון, הלחמניות צלויות ופריכות ומחזיקות עד הסוף הטעים. לטעמי הכוכב של הביקור היה הניו דלהי, הבהרתי לרועי שהוא חייב להכנס לתפריט. טעמים מאוד חזקים שמשתלבים נהדר עם הקציצה, הפריכות מהפיצוחים והאיולי קארי, יוצרים פה חוויה נהדרת. ההונולולו גם טעים בטירוף, מתוק, עסיסי, פיקנטי, ביס מעולה. הברלין עם האסאדו המעושן קצת פחות מצא חן בעיניי. האסאדו הרגיש לי יותר כמו פסטרמת בקר צלויה ולא אסאדו בישול ארוך (מה שאני חשבתי שאקבל, אולי טעות שלי?)
מנות הצד אגב, נהדרות! רועי הוציא לנו שעועית ירוקה מטוגנת בבלילה פריכה, אני לא אוהב שעועית ירוקה אבל זה בהחלט שינוי מרענן ומיוחד. הצ'יפס הרגיל, וואו, אומנם לא מוכן במקום, אבל מדובר בצ'יפס עם קליפת תפוח האדמה ובבורגר סטיישן הוא מטוגן בצורה מושלמת. חיסלנו את הקערה והצ'יפס בטטה סטנדרטי בהחלט. עם המנות קיבלנו 6 רטבים מיוחדים: איולי כמהין, איולי צ'יפוטלה, איולי שום, איולי סטיישן, קטשופ חריף, איולי קארי, שהיו מעולים אחד אחד וממש כיף לגוון איתם.
שווה ללכת? כן! שווה לחזור שוב? כן! בורגר סטיישן מציע המבורגר איכותי בסטנדרט גבוה עם תוספות מעולות מעל ובצד, ורמת ביצוע נהדרת. בהחלט נחזור לבקר.
שם: בורגר סטיישן. כתובת: ביאליק 12, ר"ג. כשרות: כשר. שעות פעילות: א'-ה' 12:00-23:00, ו' 11:00-15:00, ש' 18:15-23:00
את הסטייק של ג'ורג' כבר ניסיתם?